SKRIFTLIG FORESPØRGSEL P-2490/01

af Bart Staes (Verts/ALE) til Kommissionen

(7. september 2001)

Om: Omlægning af EU-støtten fra olieindustrien til vedvarende energikilder

I sit svar på mit spørgsmål H-0527/01(1) nøjes Kommissionen med at give en oversigt over eksisterende programmer for vedvarende energikilder. F.eks. blev der i perioden 1994-1999 brugt 10 % til vedvarende energikilder, dvs. i alt 300 mio. EUR. Mellem 1998 og 2002 vil Kommissionen bruge ca. 477 mio. EUR til alternative energikilder.

Kommissionen sagde ikke noget om omlægningen af EU-støtten fra olieindustrien. Mellem 1975 og 1998 gav Kommissionen imidlertid 742,72 mio. EUR i støtte til de europæiske olie-, gas- og kulproducenter. Denne prioritering af olien står i skærende kontrast til de ambitiøse Kyoto-målsætninger for CO2-udslippet.

Af en artikel i The Far Eastern Economic Review (se Courrier International fra den 12. til og med den 18. juli 2001, s. 21) fremgår det i øvrigt, at det er vigtigt at nedskære støtten til olieindustrien for at mindske CO2-udslippet. Det er således lykkedes Kina at mindske CO2-udslippet væsentligt ved siden midten af 1990'erne at nedskære støtten til fossile brændstoffer.

Er Kommissionen klar over, at en nedskæring af støtten til fossile brændstoffer har bidraget til at reducere CO2-udslippet i Kina som beskrevet i The Far Eastern Economic Review (se Courrier International fra den 12. til og med den 18. juli 2001, s. 21) på grundlag af en undersøgelse gennemført af Lawrence Berkely National Laboratory i Californien (april 2001)? I bekræftende fald agter Kommissionen da i lighed med det kinesiske forbillede at omdirigere støtten fra olieindustrien til udvikling og fremme af alternative energikilder? I benægtende fald, hvorfor vægrer Kommissionen sig da ved at omdirigere støtten fra olieindustrien til udvikling og fremme af alternative energikilder, når der er opnået positive resultater hermed i Kina?

(1) Skriftligt svar af 3.7.2001.

Svar afgivet på Kommissionens vegne af Loyola de Palacio

(3. oktober 2001)

Kommissionen bekræfter, at bæredygtige energikilder bør støttes, både økonomisk og med effektive politiske foranstaltninger.

Med hensyn til støtten til fossile brændstoffer bør det bemærkes, at denne støtte ikke er et tilskud, men et finansielt bidrag til demonstration af ny og effektiv energiteknologi. Der er ikke ydet tilskud til olie- og gasselskaber, eftersom dette er i modstrid med Fællesskabets konkurrencelovgivning.

Siden 1998 er støtten til demonstration af ny olie- og gasteknologi gradvis reduceret og omlagt til vedvarende energiformer og energibesparelsesprojekter. Men da Kommissionen går ind for at støtte ny energiteknologi bredt, er der også ydet beskeden støtte til teknologi vedrørende konventionelle energikilder som f.eks. olie og gas.

Det bør tilføjes, at der, når der er ydet støtte til olie- og gasteknologi, er givet forrang til projekter, hvis sigte er at reducere miljøvirkningerne af brug af fossile brændstoffer. For eksempel bør det i relation til Kyoto-protokollens målsætninger påpeges, at omlægningen til naturgas fra brændstoffer med et højere indhold af kulstof er ét af de mest effektive instrumenter til nedbringning af emissionerne af drivhusgasser. er En teknik til underjordisk oplagring af kuldioxid (CO2) er endnu et eksempel på kulbrinte-teknologiens bidrag til nedbringning af drivhusgas-emissionerne. Ved hjælp af denne særlige teknik kan drivhusgasser bortskaffes sikkert og varigt ved deponering i underjordiske reservoirer.

Hvad angår den energimæssige situation i Kina, er det korrekt, at dette land inden for de seneste år har nedbragt sine emissioner ganske betydeligt. Dog er disse reduktioner især opnået ved lukning af en række gamle og meget ineffektive kraftværker, som er erstattet med nye og mere effektive el-værker. Det bør også nævnes, at Kina har været afhængigt af kul, for så vidt angår cirka 80 % af landets energiforbrug. Til sammenligning udgør stenkuls bidrag til Fællesskabets energiforbrug i dag kun cirka 15 %.

Inden for de seneste år er den finansielle støtte til energiteknologi omlagt til vedvarende energikilder. Ved fordelingen af den resterende støtte blandt fossile brændstoffer er der givet forrang til de projekter, der mindsker de miljømæssige virkninger af brug af fossile brændstoffer. Kommissionen går helt ind for at fremme vedvarende energikilder, ikke blot ved hjælp af programmer for finansiel støtte, men også via hensigtsmæssige politiske foranstaltninger såsom det nyligt vedtagne direktiv om fremme af elektricitet fra vedvarende energikilder(1).

(1) 2001/77/EF.